“Sorin Oprescu conduce din umbră Spitalul Municipal!”. După ce iubita i-a devenit manager, oameni din Primărie și din clinicile private ale lui Oprescu au fost numiți șefi în cel mai mare spital public! La Achiziții a fost pus Bogdan Hreapcă, șef al Investițiilor din Primărie, iar director de Îngrijiri a fost numită Luminița Zamrii, asistenta șefă de la clinica ”Academica”

vineri, 7 aprilie 2017, 6:56

De Mirela Neag, Răzvan Luțac și Cătălin Tolontan

”Numirea fără concurs, imediat după instalarea noului guvern, a Adrianei Nica, iubita lui Sorin Oprescu, drept manager nu a fost decât începutul”, spun medici din Spitalul Universitar de Urgență.

În ultima lună ei au asistat la apariția în spital a mai multor apropiați ai lui Sorin Oprescu.

”Oamenii primarului au fost numiți directori și șefi tot fără concurs, ca și iubita lui”, povestesc doctorii.

”De fapt, Sorin Oprescu nu doar că e șeful unei secții de spital aici, la noi, ci conduce din umbră tot spitalul!”.

Potrivit acestor doctori, venirea Adrianei Nica ca manager a dat doar semnalul.

”Când, la începutul lui februarie, vă spuneam că nu vom scăpa de tentaculele lui Oprescu, am fost acuzați de patetism. Uite că au trecut două luni și lucrurile sunt 100% adevărate: e un asediu al oamenilor lui Oprescu puși în poziții cheie!” Medic din Spitalul Universitar de Urgență

Directorul de Investiții de la Primărie a venit șef la Achiziții în spital

Bogdan Hreapcă confirmă că ”am fost numit pentru 6 luni șef serviciu Achiziții în spital”.

În 2011, când Gazeta scria despre construcția dublă ca preț a Stadionului Național, Bogdan Hreapcă era director de Investiții al Primăriei.

El admitea că este ”amic al lui Mircea Oprescu, fiul primarului”.

Investiția stadionului fusese preluată din epoca Adriean Videanu.

Hreapcă lucrează ca șef la Investiții din 2008 și până în 2015.

Acum ajunge la ”Municipal”.

-Ați fost angajat fără concurs la spital?

-Prin delegație, de la o firmă privată. Fără concurs pentru că aceasta-i procedura. Intervalul este de 6 luni.

-Cum ați ajuns să fiți numit ca șef de Achiziții la ”Municipal”?

-Sincer, eu m-am dus la managerul spitalului. Mi-am căutat de lucru. Am vrut să fac ceva mai mult decât făceam la firma privată unde lucram.

-O știați pe doamna manager Adriana Nica, prietena primarului Oprescu?

-Da, o cunoșteam. Dar faptul că e prietena lui Sorin Oprescu…

-Este un fapt.

-Sigur. Ceea ce doream să spun e că asta n-are nicio legătură cu angajarea mea. Pur și simplu i-am spus ce vreau, ce știu să fac și facem această încercare vreme de 6 luni.

Noul director de Îngrijiri vine de la ”Academica”

Clinica ”Academica”, deținută de familia lui Sorin Oprescu, este locul de unde a fost transferată Luminița Zamrii.

Zamrii este asistentă șefă la ”Academica” și a fost numită de prietena primarului director de Îngrijiri la Spitalul Universitar de Urgență.

Noul director de la spitalul public a evitat ieri să discute cu jurnaliștii Gazetei.

S-a întors și fostul director medical de pe vremea lui Oprescu

Un alt om în care Sorin Oprescu are mare încredere este medicul Dorin Ionescu.

El a fost director medical la ”Muncipal” pe vremea când Oprescu era manager.

Dorin Ionescu ajunge apoi la clinica privată ”Monza”, care n-are legătură cu Oprescu.

Acum, după ce Adriana Nica este instalată manager, Dorin Ionescu revine la ”Municipal”, ca director medical.

Directorul tehnic a lucrat sub primar la ASSMB

Șeful de la Tehnic și Investiții din ”Municipal” este Cristian-Mircea Tamazlicaru, un alt om credincios lui Sorin Oprescu.

În perioada când Oprescu conduce Bucureștiul, Tamazlicaru lucrează și la Spitalul Universitar de Urgență și la ASSMB, autoritatea fondată de primar ca să aibă în grijă cele 19 spitale de sub administrarea sa.

116 milioane de lei este bugetul pe 2017 al spitalului condus de Adriana Nica

Tamazlicaru este, sub prietena primarului, cel care se ocupă de Investiții la ”Municipal”.

Șeful Consiliului de Administrație este fratele de sânge al lui Oprescu!

Președinte al Consiliului de Administrație de la Spitalul Universitar de Urgență a fost numit Florian Popa, cavaler al Ordinului Nemuritorilor medicinei din România.

E o figură de stil, dar neîncăpătoare față de magnitudinea puterii exersate în peste trei decenii de Florian Popa.

Ca rector al UMF, Popa și-a conservat influența încă de pe vremea regimului Ceaușescu.

”Cu suișuri și coborâșuri, a rămas unul dintre masculii alfa ai Sănătății din România. El și Oprescu au fost nedezlipiți, ca doi frați de sânge”, spune un medic din ”Universitar”.

”Popa-Oprescu este Binomul din medicina românească” Fost angajat al Ministerului Sănătății

În momentul formării Guvernului Grindeanu, numele lui Florian Popa circulă ca posibil ministru al Sănătății.

El devine însă consilierul personal al ministrului Florian Bodog.

După ce Gazeta scrie despre numirea fără concurs a Adrianei Nica, ministrul Florian Bodog justifică, pentru news.ro, decizia prin faptul că ”m-am consultat cu consilierii mei”.

Și, acum, consilierul personal Florian Popa este reprezentantul ministerului ca șef al Consiliului de Administrație din spitalul unde Sorin Oprescu își restaurează puterea.

Se încălzește șeful de cabinet al primarului

Acestea sunt transferurile deja făcute.

”Dar lotul Oprescu e mai mare”, spune un medic din ”Municipal”.

”Un alt om care se pregătește să ajungă în spital este Adrian Stănescu, cel care a fost șeful de cabinet de la PMB al lui Sorin Oprescu”, susțin sursele.

”Șefa de la RUNOS a plecat și ea și se așteaptă venirea și la acest departament a unui om de la resursele umane din Primărie”.

Adriana Nica, managerul Spitalului Universitar și partenera de viață a lui Sorin Oprescu, nu a putut fi contactată pentru declarații.